Vloga za vpis v FITO-register sestoji iz naslednjih obrazcev:

* **OBRAZEC 1: Osnovni podatki o izvajalcu poslovne dejavnosti** (v njem se navedejo osnovni podatki o izvajalcu in njegovi dejavnosti);
* **OBRAZEC 2: Podatki o poslovni dejavnosti** (v njem se navedejo podrobnejši podatki o dejavnostih in lokacijah, kjer se dejavnosti izvajajo)
* **VPRAŠALNIK o prodaji rastlin, za katere se izdajajo rastlinski potni listi** (neobvezno oz. po potrebi).

**Obrazec 1: OSNOVNI PODATKI O IZVAJALCU POSLOVNE DEJAVNOSTI**

**I. Registrska številka**

V prvi rubriki obrazca je prostor za vpis vaše enolične in neponovljive registrske številke, ki vam jo dodeli UVHVVR. Če vam je bila ta številka že dodeljena, jo vpišete, sicer pustite to rubriko prazno.

S križcem označite, ali gre za prvi vpis, spremembe/dopolnitve obstoječega vpisa ali izbris iz fito registra.

**II. Podatki o izvajalcu poslovne dejavnosti**

1. Obvezno se navedejo naslednji podatki o izvajalcu:

* **za pravno osebo:**
  + naziv in naslov poslovnega subjekta, kot je vpisan v register poslovnih subjektov,
  + matično ali davčno številko poslovnega subjekta;
* **za fizično osebo, ki je podjetnik, ki samostojno opravlja dejavnost s.p.:**
  + ime ali naziv, s katerim je fizična oseba kot samostojni podjetnik posameznik vpisana v register poslovnih subjektov;
  + matično ali davčno številko poslovnega subjekta;
* **za fizično osebo, ki je nosilec ali član kmetijskega gospodarstva (KMG) in ki bo nosilec dejavnosti, za katero se zahteva vpis v FITO-register:**
  + ime in priimek ter naslov stalnega prebivališča nosilca ali člana kmetijskega gospodarstva (KMG),
  + enotno matično številko občana (EMŠO) ali njegovo davčno številko.

2. Vpišite uradno veljaven naslov fizične osebe oziroma sedež poslovnega subjekta. Če naslov nima hišne številke, vpišite le občino in naselje. Po možnosti vpišite popolno številko telefona, na katerem je dosegljiv nosilec dejavnosti za vpis v FITO-register oziroma odgovorna oseba poslovnega subjekta. Lahko navedete tudi številko mobilnega telefona in e-naslov.

3. S križcem označite svojo dejavnost. Možnih je več odgovorov.

4. Če ste kooperant, vpišite naziv vašega organizatorja proizvodnje. V tem primeru ne boste potrebovali dovoljenja za izdajanje rastlinskih potnih listov, ker jih bo za vas izdajal vaš organizator proizvodnje. Če imate podizvajalca (npr. za obdelavo lesenega pakirnega materiala), vpišite njegov naziv in naslov.

5. S križcem označite, če boste pri izvajanju svojih dejavnosti potrebovali tudi **posebno dovoljenje UVHVVR za izdajanje rastlinskih potnih listov (RPL).**

Rastlinske potne liste je treba izdajati pri premeščanju znotraj EU, in sicer za vse rastline za saditev, razen semen (sadilni material v obliki sadik, potaknjencev, vlončenih rastlin, čebulic, gomoljev, korenik, cepičev, podlag ter drugega razmnoževalnega materiala), ter za določene vrste semena in nekatere rastlinske proizvode, katerih nadzor je reguliran s posebnimi predpisi Evropske unije (Odločbe ali Izvedbeni Sklepi Evropske Komisije o nujnih ukrepih).

RPL se izdajajo zgolj in za vse komercialne namene - »business to business« (npr. do tržnih pridelovalcev, veleprodajnih centrov, maloprodajnih trgovin). V maloprodaji opremljenost rastlin z RPL-ji ni potrebna, razen določenih izjem za varovana območja (zona protecta - ZP) in za internetno prodajo.

Če torej sadilni in razmnoževalni material pridelate sami in ga vsega prodate na samem mestu pridelave, na lokalni tržnici ali v svoji maloprodajni trgovini, dovoljenja za izdajanje RPL ne potrebujete. Enako velja za distributerje ali uvoznike, ki ves nabavljen sadilni in razmnoževalni material prodajo v svojih maloprodajnih trgovinah.

Več informacija glede izdajanja RPL lahko najdete na naši spletni strani:

<https://www.gov.si/teme/trgovanje-z-rastlinami-znotraj-eu/>

Če niste prepričani, ali boste potrebovali dovoljenje za izdajanje RPL, izpolnite **Vprašalnik o prodaji rastlin, za katere se izdajajo RPL**, in ga priložite vlogi za vpis v fito register. Na podlagi izpolnjenega vprašalnika vam bomo pomagali presoditi, ali potrebujete dovoljenje za RPL ali ne.

**Za pridobitev dovoljenja za izdajanje RPL je treba vložiti posebno vlogo pri UVHVVR!!!**

6. S križcem označite, če boste pri izvajanju svojih dejavnosti potrebovali tudi **posebno dovoljenje UVHVVR za toplotno/kemično obdelavo, označevanje oziroma popravljanje lesenega pakirnega materiala (LPM)** v skladu z mednarodnim standardom ISPM-15.

Informacije glede LPM in standarda ISPM-15 lahko najdete na naši spletni strani:

<https://www.gov.si/teme/lesen-pakirni-material-lpm/>

**Za pridobitev dovoljenja za obdelavo, označevanje oziroma popravljanje/obnavljanje LPM je treba vložiti posebno vlogo pri UVHVVR!!!**

**Obrazec 2: PODATKI O POSLOVNI DEJAVNOSTI IZVAJALCA**

**III. Dejavnost izvajalca**

S križcem označite, ali gre za prvo prijavo, spremembo oz. dopolnitev prijave ali odjavo.

1. V preglednici s križcem označite **dejavnosti, ki jih nameravate opravljati** - po vrstah oziroma skupinah rastlin in rastlinskih proizvodov.

2. Navedite in opišite **lokacije, kjer nameravate opravljati v tabeli označene dejavnosti**. Za zemljišča, kjer rastline pridelujete oz. gojite, navedite KMG-MID številko kmetijskega gospodarstva in pripadajoče GERK-e iz Registra kmetijskih gospodarstev, če teh ni dodeljenih, pa ustrezne katastrske občine in parcelne številke. Za objekte (skladišča, pakirnice, trgovine, vrtni centri, obdelovalni / predelovalni / dodelovalni obrati, ipd) navedite naslov, kjer se nahajajo. Če ta nima hišne številke, navedite občino in naselje.

Obrazca in po potrebi vprašalnik v celoti izpolnite, vpišite datum izpolnjevanja in jih podpišite. S podpisom obrazcev izvajalec poslovne dejavnosti jamči za točnost podatkov. V primeru, da so podatki v vlogi nepopolni ali napačni, je vloga lahko zavrnjena oziroma bo potrebna njena dopolnitev.

Izpolnjene in podpisane obrazce pošljite na naslov:

**Ministrstvo za kmetijstvo, gozdarstvo in prehrano**

**Uprava RS za varno hrano, veterinarstvo in varstvo rastlin**

**Dunajska 22, 1000 Ljubljana**

e-naslov: gp.uvhvvr@gov.si

(Pred pošiljanjem obrazce kopirajte in kopijo shranite!)